অনেকদিন পরে তোমার সাথে খেলা নিয়ে আড্ডা দিতে এলাম। প্রথমেই তোমাকে জানাই নতুন বছরের অনেক শুভেচ্ছা আর ভালোবাসা। নতুন বছর ২০১৫ খুব ভাল কাটুক তোমার। এখন শীতের দিন, তুমি নিশ্চয় সুযোগ পেলেই বাইরে রোদে প্রচুর খেলা করছ- ক্রিকেট, ফুটবল বা অন্তত মনের আনন্দে দৌড়াদৌড়ি? এদিকে আমি ইচ্ছামতীর সাথে অনেকদিন গল্প করতে আসিনি বলে ইচ্ছামতী আর চাঁদের বুড়ি দুজনেই আমার ওপর বেজায় খাপ্পা হয়ে আছে ! তাই কথা দিতে হয়েছে যে আমি আরো নিয়মিত এসে তোমাদের সাথে খেলাধুলো নিয়ে গল্পগুজব করে যাব। নতুন বছর তো সবে শুরু হল, সারা বছর ধরে খেলার দুনিয়ায় নিশ্চয় আমাদের জন্য অপেক্ষা করে আছে নানা চমক। কিন্তু সেসব হওয়ার আগে, আজকে বরং ২০১৪ তে খেলার জগতে উল্লেখযোগ্য কি ঘটে গেল - সে বিষয়ে আরেকবার আমরা একবার চট করে চোখ বুলিয়ে নিই চল! ভাবছ, নতুন বছরে পুরনো গল্প কেন? এর কারণ হল- দারুণ সব সাফল্যের গল্পগুলি কিন্তু কোনদিন পুরনো হয় না !